મને થયું ફરીથી એક ચક્કર શરૂ થયું. માંડ માંડ મારી જાતને અને ગીતાને સમાધાન થયું હતું. જિંદગી ફરીથી જિવાતી હતી ત્યાં ફરીથી એક નવો ભય ! અતુલ કહે : ‘મારે ફરીથી તમારી પર ડોપલર-અભ્યાસ કરવો છે. તમે ફરીથી હૉસ્પિટલમાં આવો. આમાં કંઈ ગુમાવવાનું નથી. મને સંતોષ થશે.’ હું તૈયાર થયો. એક દિવસ સાંજે હું હૉસ્પિટલમાં ગયો. ગીતા અમદાવાદ હતી. અતુલે ફરીથી મને તપાસ્યો. લગભગ એક કલાક. તપાસ દરમિયાન હું ઊંઘી પણ ગયો. કદાચ મને તાવ હતો. એક કલાક પછી અતુલ કહે : ‘મારા નિર્ણયમાં હું સાચો છું. તમારી ડાબી બાજુની કિડનીની નળી સાંકડી જ છે.’